
Anda Ziemele, SIA “Jumis Pro”, vecākā grāmatvedības sistēmu analītiķe, Latvijas Republikas grāmatvežu asociācijas valdes locekle, sertificēta grāmatvede
Digitalizācijas apstākļos īpaši aktuāls ir jautājums, kā pareizi organizēt preču piegādes dokumentu apriti elektroniskā vidē, lai tā vienlaikus būtu efektīva loģistikā, pierādāma un izsekojama un atbilstu Latvijas normatīvajiem aktiem. Apskatām, kādas prasības preču piegādes dokumentu apritei definē normatīvie akti un ko uzņēmums var noteikt patstāvīgi.
Kas regulē preču apriti uzņēmumā
Uzņēmumi nereti meklē atbildi uz jautājumu, kurš normatīvais akts nosaka preču aprites organizēšanas kārtību. Atbilde ir vienkārša – uzņēmuma vadītājs. To nosaka Grāmatvedības likuma (GL) 31.pants, kurā paredzēts, ka uzņēmuma vadītājam ir pienākums nodrošināt:
· grāmatvedības organizācijas dokumentu izstrādāšanu un izdošanu;
· tajos noteiktās kārtības ievērošanu uzņēmumā.
Savukārt atbilde uz jautājumu, kas ir grāmatvedības organizācijas dokumenti, rodama GL 1.panta 5.daļā – tie ir uzņēmuma vadītāja izdoti dokumenti, kuros noteikta kārtība, kādā, ievērojot normatīvo aktu prasības, uzņēmumā:
· kārto grāmatvedības reģistrus;
· sagatavo attaisnojuma dokumentus;
· organizē to apriti.
Tas nozīmē, ka valsts normatīvie akti nenosaka detalizētu uzņēmuma preču kustības procesu. To nosaka uzņēmums pats, izstrādājot savu dokumentu aprites kārtību.
Ko regulē normatīvie akti
Lai arī normatīvie akti tieši neregulē preču aprites (loģistikas) procesu organizēšanu uzņēmumā, tomēr tie nosaka prasības preču piegādes dokumentiem, kas ir būtiski grāmatvedības uzskaitē un preču izcelsmes / piederības pierādīšanā.
Svarīgi nodalīt divus aspektus:
· preču aprite kā loģistikas process (komplektēšana, pārvadāšana, saņemšana, noliktavas darbības) – šo kārtību detalizēti nosaka uzņēmums patstāvīgi;
· preču piegādes dokumentu noformēšana grāmatvedības uzskaitei – šo daļu stingri nosaka normatīvais regulējums.
GL 12.pants noteic, ka preču piegādes dokuments:
· apliecina preču piegādes un saņemšanas faktu;
· var tikt izmantots, lai noteiktu preču izcelsmi un piederību preču saņemšanas un izsniegšanas vietās.
Savukārt Ministru kabineta (MK) noteikumi Nr.877 “Grāmatvedības kārtošanas noteikumi” nosaka:
· preču piegādes dokumentos ietveramos rekvizītus un informāciju;
· šo dokumentu noformēšanas, parakstīšanas un reģistrēšanas kārtību.
Tātad – normatīvie akti noteic, kādas ir dokumenta minimālās prasības, lai tas atbilstu savai ekonomiskajai būtībai, bet uzņēmuma pienākums ir izveidot tādu aprites kārtību, kas darbojas praksē.
Valsts nenosaka procesu shēmu uzņēmumam – to izdara vadītājs sava uzņēmuma grāmatvedības politikā.
Preču dokumentu aprites kārtības izstrāde uzņēmumā
Preču dokumentu aprites dokumentus var sagatavot:
· tekstuāli (noteikumi / procedūra);
· kā shēmu (procesa plūsma) vai
· kombinēt abus.
Ja tiek sagatavota shēma, tad specifiskās aprites detaļas (atbildības, apstiprināšanas veidi, termiņi, izņēmumi, kontroles punkti) ir jāizskaidro uzņēmuma grāmatvedības organizācijas dokumentos. Lai tos sagatavotu, ir precīzi jādefinē uzņēmuma saimnieciskā darbība, jo atkarībā no tās preču apriti var reglamentēt speciālie normatīvie akti, kuru prasības jāintegrē uzņēmuma grāmatvedības organizācijas dokumentos.
Izstrādājot preču dokumentu aprites shēmu un aprakstot kārtību grāmatvedības politikā, visbiežāk piemērojamais likums ir Akcīzes nodokļa likums un tam saistošie MK noteikumi. To nosaka arī MK noteikumi Nr.877 – ārējā vai iekšējā attaisnojuma dokumentā, ko sagatavo saistībā ar darījumiem vai darbībām ar akcīzes precēm (tai skaitā ražošanu, apstrādi, pārstrādi, sajaukšanu, fasēšanu, nosūtīšanu, piegādi, inventarizāciju), papildus norāda akcīzes preču apriti reglamentējošajos normatīvajos aktos noteikto informāciju.
Svarīgi atcerēties, ka grāmatvedības politika ir “kustīgs organisms” – tā ir periodiski pārskatāma un papildināma, īpaši tad, ja mainās uzņēmuma darbības modelis, normatīvais regulējums, tehnoloģiskie risinājumi (pāreja uz elektronisko dokumentu apriti), kā arī iestājas ārkārtas apstākļi. Piemēram, Covid-19 periodā dokumentu apriti noteica arī īpaši epidemioloģiskie ierobežojumi.
Valsts normatīvie akti nenosaka detalizētu uzņēmuma preču kustības procesu. To nosaka uzņēmums pats, izstrādājot savu dokumentu aprites kārtību

Attaisnojuma dokumenti un preču piegādes dokumenti
Kas ir attaisnojuma dokuments
Lai pareizi organizētu preču dokumentu apriti, ir jāizprot viens no būtiskākajiem grāmatvedības jēdzieniem – attaisnojuma dokuments. Tas ir dokuments, kas apliecina saimnieciskā darījuma faktu un ir pamats ierakstiem grāmatvedības reģistros. Praktiski tas nozīmē, ka bez attaisnojuma dokumenta grāmatvedībā nedrīkst veikt iegrāmatošanu.
Visbiežākie attaisnojuma dokumenti ir:
· rēķins;
· kases čeks;
· līgums kopā ar pieņemšanas–nodošanas aktu;
· atbilstošos gadījumos – bankas maksājuma uzdevums u.c.
Par grāmatvedības attaisnojuma dokumentiem runāt ir salīdzinoši vienkārši – to noformēšanas prasībās nav būtisku izmaiņu, un uzņēmumi ar tiem ikdienā ir pieraduši strādāt.
Kas ir preču piegādes dokuments
Preču piegādes dokuments apliecina preču piegādes un saņemšanas faktu un var tikt izmantots, lai noteiktu preču izcelsmi un piederību preču saņemšanas un izsniegšanas vietās. Preču piegādes dokuments ir būtisks tieši loģistikas un preču kustības pierādīšanai, tomēr tas ne vienmēr ir pamats darījuma vērtības iegrāmatošanai grāmatvedībā.
Ir jāizprot, vai preču piegādes dokuments būs tikai preču piegādi attaisnojošs dokuments vai arī līdztekus attaisnojuma dokuments grāmatvedībā. Katram no šo dokumentu veidiem ir atšķirīgas noformēšanas prasības un rekvizīti.
Ja preču piegādes dokuments kalpo tikai kā piegādes apliecinājums, tad tas var nesaturēt attaisnojuma dokumentam būtisku informāciju, piemēram, cenu un darījuma vērtību. Šādā gadījumā darījuma vērtības uzskaitei grāmatvedībā ir nepieciešams atsevišķs attaisnojuma dokuments (parasti rēķins), kurā ir atsauce uz konkrēto preču piegādes dokumentu.
Tātad – preču piegādes dokuments var nesaturēt attaisnojuma dokumentam būtisku informāciju.
Ērtībai preču piegādes dokumentu mēdz izmantot arī kā attaisnojuma dokumentu grāmatvedībā, tādējādi samazinot dokumentu daudzumu.
Ja preču piegādes dokuments vienlaikus tiek izmantots arī kā attaisnojuma dokuments grāmatvedībā, tad jāņem vērā, ka tajā obligāti jāietver:
· GL noteiktie rekvizīti;
· MK noteikumos Nr.877 paredzētie rekvizīti;
· speciālajos likumos un noteikumos atrunātie rekvizīti (ja attiecināms).
Dokumentam ir jābūt sagatavotam elektroniskā formātā, nevis papīra dokuments jāpārvērš elektroniskā, kas pēc būtības ir papīra formāta atvasinājums

Elektroniskās preču piegādes dokumentu plūsmas
Elektroniska piegādes dokumentu plūsma nozīmē ne tikai dokumenta sagatavošanu elektroniskā formā, bet arī:
· elektronisku apliecināšanu;
· izsekojamību (audita pēdu);
· drošu glabāšanu un iespēju dokumentu uzrādīt.
MK noteikumi Nr.877 paredz būtisku principu: preču piegādes dokumentu var neparakstīt, ja:
· tas sagatavots elektroniski,
· darījuma puses to ir elektroniski apliecinājušas (autorizējušas),
· tas notiek saskaņā ar pušu vienošanos.
Tādējādi elektroniskā plūsma var darboties bez klasiskā paraksta, ja uzņēmums nodrošina elektronisku apliecināšanu.
Normatīvie akti – soli pa solim
MK noteikumos Nr.877 2025.gada 26.septembrī spēkā stājās grozījumi, papildinot tos ar 53.1punktu šādā redakcijā: ja preču piegādes dokuments vai pārvadājuma dokuments sagatavots elektroniski saskaņā ar šo noteikumu 42.punktu, preču piegādes dokumenta vai pārvadājuma dokumenta papīra kopiju pie reģistra var nepievienot, ja tiek nodrošināta šo dokumentu attēlošana datora vai citas elektroniskas ierīces ekrānā cilvēklasāmā formātā un, ja nepieciešams, ir iespēja veidot un izsniegt tā atvasinājumu papīra formā (piemēram, izdruku).
53.1punkts atsaucas uz noteikumu 42.punktu, kurā teikts: preču piegādes dokumentu var neparakstīt, ja tas sagatavots elektroniski un darījuma puses (preču nosūtītājs un preču saņēmējs) to apliecinājušas (autorizējušas), pamatojoties uz preču nosūtītāja vienošanos ar preču saņēmēju par preču piegādi.
Atslēgas vārdi 42.punktā ir “preču piegādes dokuments, ja tas sagatavots elektroniski”.
Šo noteikumu 3.punktā norādīts: ja attaisnojuma dokumentus, preču piegādes dokumentus un grāmatvedības reģistrus izstrādā un noformē elektroniskā formā, tad uzņēmums attiecīgi piemēro Ministru kabineta 2005.gada 28.jūnija noteikumu Nr.473 “Elektronisko dokumentu izstrādāšanas, noformēšanas, glabāšanas un aprites kārtība valsts un pašvaldību iestādēs un kārtība, kādā notiek elektronisko dokumentu aprite starp valsts un pašvaldību iestādēm vai starp šīm iestādēm un fiziskajām un juridiskajām personām” II nodaļā paredzēto kārtību.
Savukārt MK noteikumu Nr.473 10.punktā ir skaidroti elektronisko dokumentu formāti. Tie var būt:
· vienkārša teksta formātā;
· atvērtā dokumentu formātā (ODF) biroja lietotnēm;
· atvērtā biroja XML datņu formātā;
· portatīvā dokumenta (PDF) formātā vai portatīvā dokumenta formātā ilglaicīgai glabāšanai (PDF/A);
· digitāli saspiesta un kodēta attēla (JPEG, TIFF un PNG) formātā.
Jāuzsver, ka dokumentam ir jābūt sagatavotam elektroniskā formātā, nevis papīra dokuments jāpārvērš elektroniskā, kas pēc būtības ir papīra formāta atvasinājums.
Tātad – ja preču piegādes vietā tiek pieņemts papīra formāta dokuments, kas tiek pārvērsts elektroniskā formātā (ieskenēts, nofotografēts vai tml.), veidojot papīra dokumenta atvasinājumu elektroniskā formātā, tad uz tādiem gadījumiem MK noteikumu Nr.877 53.1punkts faktiski neattiecas.
Jaunais formāts – XML
Šobrīd uzņēmumi datu apmaiņai izvēlas XML formātu mašīnlasāmā jeb strukturētā elektroniskā formā.
XML ir teksta standarts strukturētu datu kodēšanai cilvēklasāmā un mašīnlasāmā veidā, kas paredzēts informācijas glabāšanai un pārsūtīšanai starp dažādām sistēmām, koncentrējoties uz pašiem datiem, nevis uz to, kā tie izskatās.
XML formātā sagatavotus datus (dokumentus) automātiski ielasa uzskaites sistēmā, un tur tie kļūst cilvēklasāmi.
GL 11.panta 14.daļa noteic, ka attaisnojuma dokumentu, kuru uzņēmums izsniedz citam Latvijas Republikā reģistrētam uzņēmumam – preces vai pakalpojuma saņēmējam – samaksāšanai (rēķinu), noformē kā strukturētu elektronisko rēķinu.
Savukārt 1.pantā skaidrots, ka Grāmatvedības likuma izpratnē strukturēts elektroniskais rēķins ir rēķins, kurš sagatavots, nosūtīts un saņemts strukturētā elektroniskā formātā, kas ļauj to automātiski un elektroniski apstrādāt un kurš atbilst Eiropas Savienības standartam LVS EN 16931-1:2017 “Elektroniskie rēķini. 1.daļa. Elektronisko rēķinu pamatelementu semantisko datu modelis”, un kuru uzņēmums izraksta atbilstoši tehniskajai specifikācijai LVS CEN/TS 16931-2:2017 “Elektroniskie rēķini. 2.daļa: Standartam EN 16931-1 atbilstošo sintakšu saraksts”.
Cilvēklasāms formāts nenozīmē, ka elektronisks dokuments ir izdrukāts. Pietiek, ja to var apskatīt un lasīt datora ekrānā
GL pārejas noteikumos ir norādīts, ka no 2025.gada 1.janvāra Latvijā reģistrēts uzņēmums (visi GL subjekti) attaisnojuma dokumentu, kuru izsniedz samaksāšanai (rēķinu) budžeta iestādei – preces vai pakalpojuma saņēmējam –, noformē kā e-rēķinu, savukārt uzņēmumiem, kas nav budžeta iestāde, šis pienākums būs obligāts no 2028.gada 1.janvāra.
Skaidrojot MK noteikumu Nr.877 42.punktu, piebilstams, ka elektroniski sagatavots dokuments nav jāparaksta kopš 2011.gada 22.decembra, kad tika pieņemtas izmaiņas iepriekš spēkā esošajos MK noteikumos Nr.585 “Noteikumi par grāmatvedības kārtošanu un organizāciju”, bet jaunie MK noteikumi Nr.877 pārņēma šīs normas.
Šīs prasības attiecas arī uz e-rēķiniem, kuru pamatformāts ir tikai elektronisks. Tam ir noteikti datu apmaiņas kanāli (piemēram, e-adrese, datu operatori), un šādus dokumentus nav iespējams parakstīt, pat ne ar drošu elektronisko parakstu. Un tas arī nav nepieciešams, jo 42.punkts papildus nosaka, ka “darījuma puses (preču nosūtītājs un preču saņēmējs) to apliecinājušas (autorizējušas)”. Piekļuve datu apmaiņas operatora sistēmai ir iespējama, tikai autorizējoties un autentificējot lietotāju.
Reģistrēšana un glabāšana elektroniskā vidē
Preču piegādes dokumentu reģistrēšana joprojām ir nepieciešama, bet elektroniskā vide ļauj procesu vienkāršot.
Ja uzņēmums nodrošina:
· dokumenta attēlošanu ekrānā cilvēklasāmā formātā un
· iespēju izveidot izdruku (atvasinājumu),
tad elektroniskā aprite ir pilnvērtīgi realizējama bez papīra pielikumu rutīnas.
Bieži vien rodas jautājums, kas ir cilvēklasāms formāts. Definīcija ir pieejama GL 6.panta 6.daļā, kurā teikts, ka cilvēklasāms formāts ir elektronisks datu attēlošanas veids, ko fiziskā persona var izmantot kā informāciju bez jebkādas papildu apstrādes.
Šī paša likuma 29.pantā ir paskaidrots, kā prakstiski nodrošināt cilvēklasāmo formātu, – tā ir satura lasīšanas iespēja datora vai citas elektroniskas ierīces ekrānā.
Tātad – cilvēklasāms formāts nenozīmē, ka elektronisks dokuments ir izdrukāts. Pietiek, ja to var apskatīt un lasīt datora ekrānā vai jebkurā citā viedierīcē.
Šo faktu svarīgi atcerēties saistībā ar e-rēķiniem, jo to pamatformāts ir mašīnlasāms. Cilvēklasāmu rēķinu iegūst, e-rēķinu datorā pārvēršot cilvēklasāmā formātā vai nu uzskaites sistēmā, vai speciālā programmatūrā.

